На основу члана 116. стaв 1. Закона о железници („Службени гласник Републике Србијеˮ, број 41/2018)

Министарство грађевинарства, саобраћаја и инфраструктуре

објављује:

**ИЗВЕШТАЈ О УТВРЂЕНИМ ОБАВЕЗАМА ЈАВНОГ ПРЕВОЗА ПУТНИКА У ЖЕЛЕЗНИЧКОМ САОБРАЋАЈУ ЗА 2021. ГОДИНУ:**

1. **Изабрани железнички превозник:** Акционарско друштво за железнички превоз путника„Србија Возˮ, Немањина 6, 11000 Београд;
2. **Утврђена обавеза јавног превоза:** Уговор о обавези јавног превоза путника у железничком саобраћају у Републици Србији закључен је 26. јануара 2017. године за период од пет година, а према члану 6. Уговора, уговорне стране сваке године закључују анекс овог Уговора.

За период важења Реда вожње 2020/2021, 25. јануара 2021. године, закључен је **Анекс 8**, којим су дефинисани: годишњи обим финансирања и динамика исплате (Прилог 1), укупан број возних километара које је Превозник у обавези да реализује за наведени период важења реда вожње, као и релације саобраћаја појединих возова, број дана саобраћаја, календар саобраћаја, категорија возова, капацитет возова и возни километри по појединачном возу (Прилог 3) и планирани приходи и трошкови (Прилог 4).

Превозник је био у обавези је за период важења Реда вожње 2020/2021 обезбеди 5.482.974,544 возних километара, док је укупан број возова који су били покривени обавезом јавног превоза износио 145 возова.

С обзиром да су почетком фебруара месеца 2021. године усвојени и потписани нови колективни уговори између репрезентативних синдиката железничких предузећа и пословодства, у координацији са ресорним министарством, предвиђено је увећање цене рада за 5%, почевши од јануара месеца. Сходно томе, јавила се потреба за изменом Прилога 1 и 4 Анекса 8, и **Анекс 9** закључен је 20. маја 2021. године. Поред свих измена, износ надокнаде је била већа него у претходном периоду, с обзиром на повећање цене рада, и она је износила 3.725.000.000 динара, док је вредност возних километара које је Превозник у обавези да обезбеди за ред вожње 2020/2021 остао исти.

Имајући у виду испољен тренд смањења броја путника у железничком саобраћају у 2021. години, односно мању реализацију планираних транспортних прихода као последицу отежаног обављања железничког путничког саобраћаја у условима реализације великог броја радова на железничкој инфраструктури, као и у условима епидемије заразне болести COVID-19, наметнула се потреба да се обезбеде додатна финансијска средства у циљу додатних маркетишких и промотивних активности како би се омогућио виши ниво промовисања железничких превозних услуга, што би утицало на повећање броја путника, односно, повећање транспортног прихода. У складу са наведеним, 27. септембра 2021. године је закључен **Анекс 10** уговора којим су промењени Прилог 1. и 4. уговора. Обим надокнаде је утврђен у износу од 3.755.000.000,00 динара, док је број возних километара које је превозник био у обавези да реализује остао непромењен и износио је 5.935.691,910 возних км.

Због исплате једнократног новчаног давања у циљу побољшања положаја запосленима „Србија Воз“ а.д. који имају коефицијент посла 3,00 и нижи, са припадајућим порезима и доприносима за обавезно социјално осигурање ради побољшања њиховог материјалног положаја, 5. октобра 2021. године је закључен **Анекс 11** уговора. Због напред наведеног, дошло је до промене висине надокнаде за обавезу јавног превоза, тако да је њиме дефинисан обим надокнаде у износу од 3.768.365.360,00 динара, док је вредност возних километара које је превозник био у обавези да обезбеди за ред вожње 2020/2021 остао непромењен.

Извештавање се врши дефинисаним месечним, кварталним, полугодишњим и годишњим извештајима које „Србија Возˮ а.д. редовно доставља Министарству.

1. **Исплата надокнаде за обавезу јавног превоза:** Обим надокнаде за обавезу јавног превоза за период важења реда вожње 2020/2021 износио је 3.768.365.360, 00 динара, и исплаћена је у 12 месечних рата.
2. **Искључива права додељена железничким превозницима на име надокнаде:** Нема искључивих права додељених „Србија Возˮ а.д. на име надокнаде.